BAT wil 2 300 werkers aflê | Netwerk24
BAT wil 2 300 werkers aflê
Deur Elvira Wood 12 September 2019 11:44
Die sigaretvervaardiger British American Tobacco (BAT) gaan wêreldwyd sy arbeidsmag met sowat 2 300 poste besnoei.
Die maatskappy, wat ’n sekondêre notering op die JSE het, sê Donderdag in ’n verklaring op Sens dat dié stap deel vorm van ’n grootskaalse herstruktureringsproses.
“Dit sal verseker dat die onderneming beter geplaas is
om aan die immer veranderende behoeftes van die verbruiker te voldoen.”
Die maatskappy sê besparings wat weens die herstrukturering teweeg gebring gaan word, sal dan in nuwe kategorieë, soos e-sigarette, belê word.
Luidens die verklaring gaan sowat 20% van die senior bestuurders in die maatskappy se poste in gedrang kom.
Dit is omdat die maatskappy bestuursvlakke wil verminder, groter en minder sake-eenhede skep en interne prosesse wil vereenvoudig.
Die herstrukturering sal na verwagting teen Januarie 2020 afgehandel wees.
’n Konsultasieproses is reeds van stapel gestuur.
Jack Bowles, wat vyf maande gelede as uitvoerende hoof van BAT begin werk het, sê hy wil met die herstrukturering verseker dat die maatskappy gereed is vir die toekoms.
“My doel is om ’n verandering te sien wat betref groei in nuwe kategorieë en om ons huidige prosesse te vereenvoudig.”
Meer oor: British American Tobacco | Bat | Rook | Sigarette | Tabak | E-Sigarette
Weet SA wat rook die ekonomie kos?